Oficiālais Vēstnesis L 013 , 20/01/2004 Lpp. 0003 - 0018



Komisijas Regula (EK) Nr. 85/2004 (2004. gada 15. janvāris), ar ko nosaka tirdzniecības standartu āboliem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], un jo īpaši tās 2. panta otro punktu, tā kā: (1) Āboli ir iekļauti to produktu sarakstā, kuri uzskaitīti Regulas (EK) Nr. 2200/96 I pielikumā un attiecībā uz kuriem jāpieņem standarti. Komisijas 2001. gada 6. augusta Regula (EK) Nr. 1619/2001, ar ko nosaka tirdzniecības standartu āboliem un bumbieriem un ar kuru groza Regulu (EEK) Nr. 920/89 [2], nosaka āboliem un bumbieriem kopīgu tirdzniecības standartu. (2) Skaidrības interesēs Apvienoto Nāciju Organizācijas Eiropas Ekonomikas komisijas (ANO/EEK) darba grupa ātri bojājošos produktu pārstrādes standartizācijai un kvalitātes uzlabošanai ir nolēmusi, ka noteikumi attiecībā uz āboliem ir jāšķir no noteikumiem, kas attiecas uz bumbieriem. Bez tam tā ir nolēmusi aktualizēt ANO/EEK standartu FFV-50 par ābolu tirdzniecības un tirdznieciskās kvalitātes kontroli attiecībā noteikumiem par kvalitāti un šķirošanu pēc lieluma. Lai saglabātu pārredzamību pasaules tirgū, Regula (EK) Nr. 1619/2001 ir jāatceļ un atbilstoši ir jāpieņem divi jauni tirdzniecības standarti attiecīgi āboliem un bumbieriem. (3) Galvenie gatavības kritēriji, kuri noteikti Regulā (EK) Nr. 1619/2001, ir ābolu minimālā lieluma definīcija. Ņemot vērā jaunākos tehnikas sasniegumus saistībā ar metodēm, ar kurām mēra cietību un cukura saturu, kā arī jaunos noieta tirgus maziem gataviem āboliem, ābolu minimālais lielums, ko piemēro Kopienā, ir jāsamazina, jānosaka jauni kritēriji, piemēram, cukura saturam un cietībai, lai nodrošinātu, ka šāda minimālā lieluma samazināšana nenozīmē, ka nepietiekami gatavi un/vai nepietiekami attīstījušies augļi tiek laisti tirgū. (4) Ir jāiegulda vairāk darba, lai precīzāk definētu šos jaunos kritērijus, ņemot vērā šķirnes pazīmes attiecībā uz ābolu lielumu, minimālā lieluma samazināšanas īstenošana jāatliek līdz 2005. gada 1. augustam un līdz tam laikam jānosaka pagaidu pasākumi attiecībā uz šķirošanu pēc lieluma. (5) Piemērojot šos jaunos standartus, neapmierinošas kvalitātes produkti tirgū neparādītos, ražošana tiktu orientēta uz patērētāju prasībām un tiktu veicināta tirdzniecība, kas pamatojas uz godīgu konkurenci, tādējādi palīdzot uzlabot rentabilitāti. (6) Minētie standarti ir piemērojami visos tirdzniecības posmos. Pārvadājumi lielos attālumos, ilgstoša uzglabāšana un dažādie procesi, kam pakļauj produktus, var izraisīt zināmu bojāšanos sakarā ar šo produktu bioloģisko attīstību vai to spēju ātri bojāties. Šāda bojāšanās jāņem vērā, piemērojot standartu tirdzniecības posmos pēc nosūtīšanas. (7) Augstākās šķiras produkti ir jāšķiro un jāiepako īpaši uzmanīgi, attiecībā uz tiem jāņem vērā tikai svaiguma un tvirtuma trūkums. (8) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts āboliem, uz kuriem attiecas KN kods ex08081000. Standartu piemēro visos tirdzniecības posmos saskaņā ar nosacījumiem, kas paredzēti Regulā (EK) Nr. 2200/96. Tomēr posmos, kas seko nosūtīšanai, attiecībā uz standarta prasībām ir pieļaujams, ka produkti var būt: - mazliet mazāk svaigi produkti un produkti ar nedaudz mazāku tvirtumu, - attiecībā uz produktiem, kas nav augstākās šķiras produkti, bet citu šķiru produkti, nedaudz bojāti produkti sakarā ar to attīstību un tendenci bojāties. 2. pants Līdz 2005. gada 31. jūlijam uz šķirošanu pēc lieluma attiecas šādi noteikumi: a) ja lielumu nosaka pēc diametra, minimālam diametram visām šķirām ir jābūt šādam: | Augstākā šķira | I šķira | II šķira | Lielaugļu šķirnes | 70 mm | 65 mm | 65 mm | Citas šķirnes | 60 mm | 55 mm | 55 mm | a) ja lielumu nosaka pēc svara, minimālam svaram visām šķirām ir jābūt šādam: | Augstākā šķira | I šķira | II šķira | Lielaugļu šķirnes | 140 g | 110 g | 110 g | Citas šķirnes | 90 g | 80 g | 80 g | 3. pants Regulu (EEK) Nr. 1619/2001 atceļ. 4. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Tikai pielikuma III punkta otrā un trešā daļa ir spēkā no 2005. gada 1. augusta. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 15. janvārī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. Regulā jaunākie grozījumi izdarīti ar Komisijas Regulu (EK) Nr. 47/2003 (OV L 7, 11.1.2003., 64. lpp.). [2] OV L 215, 9.8.2001., 3. lpp. Regula grozīta ar Regulu (EK) Nr. 46/2003 (OV L 7, 11.1.2003., 61. lpp.). -------------------------------------------------- PIELIKUMS STANDARTS ĀBOLIEM I. PRODUKTA DEFINĪCIJA Šis standarts attiecas uz to šķirņu āboliem, kuri izaudzēti no Malus domestica Borkh. un kuri jāpiegādā patērētājam svaigi, bet neattiecas uz āboliem, kas paredzēti rūpnieciskai pārstrādei. II. NOTEIKUMI PAR KVALITĀTI Standarta mērķis ir noteikt kvalitātes prasības āboliem pēc to sagatavošanas un iepakošanas. A. Prasību minimums Ievērojot katrai šķirai paredzētos īpašos noteikumus un pieļaujamās pielaides, visu šķiru āboliem jābūt: - veseliem, - nebojātiem; produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīriem, faktiski bez jebkādiem redzamiem svešķermeņiem, - faktiski bez kaitēkļiem, - faktiski bez kaitēkļu izraisītiem bojājumiem, - bez pārmērīga ārējā mitruma, - bez neraksturīgas smaržas un/vai garšas. Augļiem turklāt ir jābūt uzmanīgi noplūktiem. Ābolu attīstībai un stāvoklim jābūt tādam, lai varētu: - turpināt to nogatavošanās procesu un sasniegt gatavības pakāpi, kas nepieciešama attiecībā uz šķirnes pazīmēm [1], - pārvadāt un pārkraut, un - apmierinošā stāvoklī piegādāt galapunktā. B. Klasifikācija Ābolus klasificē trīs šķirās, kas noteiktas zemāk. i) Augstākā šķira Šīs šķiras āboliem jābūt augstākās kvalitātes. Pēc formas, lieluma un krāsojuma tiem jāatbilst šķirnes pazīmēm [2] un to kātiņiem ir jābūt veseliem. Augļa mīkstumam ir jābūt pilnīgi veselam. Tiem jābūt bez bojājumiem, izņemot ļoti vieglus virspusējus bojājumus, ja tie neietekmē produkta izskatu, kvalitāti, uzglabāšanas kvalitāti un iepakojuma noformējumu. ii) I šķira Šīs šķiras āboliem jābūt labas kvalitātes. Pēc formas, lieluma un krāsojuma tiem jāatbilst šķirnes pazīmēm [3]. Augļa mīkstumam ir jābūt pilnīgi veselam. Tomēr ir pieļaujami šādi nelieli bojājumi, ja tie neietekmē produkta izskatu, kvalitāti, uzglabāšanas kvalitāti un noformējumu iepakojumā: - nelielas formas nepilnības, - nelieli trūkumi gatavības ziņā, - neliels krāsojuma defekts, - nelieli mizas defekti, kuri nepārsniedz: - 2 cm iegarenu bojājumu gadījumā, - 1 cm2 no augļa kopējās virsmas citu bojājumu gadījumā, izņemot kraupi (Venturia inaequalis), kas nedrīkst pārklāt vairāk kā 0,25 cm2 no augļa kopējās virsmas, - 1 cm2 no augļa kopējās virsmas nelielu sasitumu gadījumā bez krāsojuma izmaiņām. Auglis var būt bez kātiņā, ja lūzuma vieta ir tīra un miza ap to nav bojāta. iii) II šķira Šajā šķirā ietilpst āboli, kurus nevar iekļaut augstākajās šķirās, bet kas atbilst iepriekš precizētajam prasību minimumam [4]. Augļa mīkstumam nedrīkst būt nekādu nopietnu bojājumu. Ar noteikumu, ka auglis saglabā tam raksturīgās īpašības attiecībā uz kvalitāti, uzglabāšanas kvalitāti un noformējumu, ir pieļaujami šādi defekti: - formas nepilnības, - trūkumi gatavības ziņā, - krāsojuma defekti, - mizas defekti, kuri nepārsniedz: - 4 cm iegarenu bojājumu gadījumā, - 2,5 cm2 no augļa kopējās virsmas citu bojājumu gadījumā, izņemot kraupi (Venturia inaequalis), kas nedrīkst pārklāt vairāk kā 1 cm2 no augļa kopējās virsmas, - 1,5 cm2 no augļa kopējās virsmas nelielu sasitumu gadījumā ar nelielām krāsojuma izmaiņām. III. NOTEIKUMI PAR ŠĶIROŠANU PĒC LIELUMA Lielumu nosaka pēc lielākā šķērsgriezuma diametra vai pēc svara. Ja lielumu nosaka pēc diametra, minimālais nepieciešamais diametrs katrai šķirai ir šāds: | Augstākā šķira | I šķira | II šķira | Lielaugļu šķirnes | 65 mm | 60 mm | 60 mm | Citas šķirnes | 60 mm | 55 mm | 50 mm | | Augstākā šķira | I šķira | II šķira | Lielaugļu šķirnes | 110 g | 90 g | 90 g | Citas šķirnes | 90 g | 80 g | 70 g | [1] Fuji šķirnes pazīmju dēļ un tās mutāciju dēļ attiecībā uz gatavību ražas novākšanas laikā, radiālā stiklainība ir pieļaujama, ja tā atrodas katra augļa vaskulārajos kūlīšos. [2] Tālab tiem ir jāuzrāda pietiekams šķīstošo cietvielu saturs un cietības pakāpe. [3] Krāsojuma un rūsinājuma kritēriji ir doti šā standarta papildinājumā, kā arī papildināms attiecīgo šķirņu saraksts katram kritērijam. [4] Krāsojuma un rūsinājuma kritēriji ir doti šā standarta papildinājumā, kā arī papildināms attiecīgo šķirņu saraksts katram kritērijam. --------------------------------------------------